	KOMENTAR ZAKONA O ZAŠTITI PRIRODE I ZAKONA O ZAŠTITI VAZDUHA - "Sl. glasnik RS", br. 36/2009


Skupština Republike Srbije donela je Zakon o zaštiti prirode ("Sl. glasnik RS", br. 36/2009, stupa na snagu 23.5.2009. godine) i Zakon o zaštiti vazduha ("Sl. glasnik RS", br. 36/2009, stupa na snagu 23.5.2009. godine), koji su harmonizovani sa zakonskom regulativom Evropske unije (dalje: EU). 

ZAKON O ZAŠTITI PRIRODE 

Zakon o zaštiti prirode (dalje: Zakon) je usaglašen sa direktivama EU u ovoj oblasti: 

• Direktiva Saveta 92/43/EEZ od 21.5.1992. godine o zaštiti prirodnih staništa i divlje flore i faune u Evropi. Ova Direktiva ima za cilj da unapredi održavanje biodiverziteta kroz definisanje zajedničkih okvira za očuvanje prirodnih staništa i divlje flore i faune od interesa za EU. Zato se osniva evropska ekološka mreža - Natura 2000, koja uključuje specijalna područja očuvanja određena od strane država članica; 

• Direktiva Saveta 79/409/EEC od 2.4.1979. godine o očuvanju divljih ptica; 

• Direktiva Saveta 1999/22/EC od 29.3.1999. godine je odredila minimalne standarde za držanje i brigu o životinjama u zoološkim vrtovima s posebnim osvrtom na jačanje uloge zooloških vrtova u očuvanju biodivrziteta; 

• Uredba Saveta (EC) 338//97 od 9.12.1996. godine o zaštiti faune i flore regulisanjem njihove trgovine. Uredba se primenjuje u skladu sa ciljevima, principima i odredbama Konvencije o međunarodnom prometu ugroženih vrsta divlje flore i faune (CITES).
• Uredba 865/2006/EZ od 4.5.2006. godine određuje pravila, koja se odnose na primenu i izvršavanje Uredbe Saveta (EC) 338//97.
U postupku izrade Zakona uzete su u obzir i odredbe ratifikovanih konvencija i to: 

- Konvencije o očuvanju migratornih vrsta, 

- Konvencije o očuvanju evropske divlje flore i faune i prirodnih staništa, 

- Karpatske konvencije. 

Zakonom se uređuje očuvanje i zaštita prirode, biološke, geološke i predeone raznovrsnosti. Priroda uživa posebnu zaštitu, jer je dobro od opšteg interesa za Republiku Srbiju. 

Prema članu 2. osnovni ciljevi Zakona su: 

• očuvanje, zaštita i unapređenje biološke (genetičke, specijske i ekosistemske), geološke i predeone raznovrsnosti; 

• održivo korišćenje i/ili upravljanje prirodnim resursima i dobrima, obezbeđivanje njihove funkcije uz očuvanje prirodnih vrednosti i ravnoteže prirodnih ekosistema; 

• usklađivanje ljudskih aktivnosti, ekonomskih i društvenih razvojnih planova, programa, osnova i projekata sa održivim korišćenjem obnovljivih i neobnovljivih prirodnih resursa i dugoročnim očuvanjem prirodnih ekosistema i prirodne ravnoteže; 

• sprečavanje ljudskih aktivnosti i delatnosti koje mogu dovesti do poremećaja sa negativnim posledicama u prirodi; 

• utvrđivanje i praćenje stanja u prirodi; 

• unapređenje stanja narušenih delova prirode i predela. 

Osnovna načela zaštite prirode jesu (član 5. Zakona): 

• načelo visokog stepena zaštite prirode; 

• načelo održivog korišćenja; 

• načelo primene mera i uslova zaštite prirode; 

• načelo integrisane zaštite; 

• načelo "korisnik plaća"; 

• načelo saradnje; 

• načelo neposredne primene međunarodnog prava. 

Uslovi zaštite prirode u planovima, osnovama i programima sadrže (prema članu 9. Zakona): uslove za očuvanje biološke, geološke i predeone raznovrsnosti; pregled zaštićenih i evidentiranih prirodnih dobara; uslove zaštite i očuvanja prirode i zaštićenih prirodnih dobara. 

Ograničenja korišćenja prirodnih resursa 

Članom 11. Zakona određeno je da u slučaju da način ili obim korišćenja prirodnih resursa ugrožava opstanak neke vrste, njenog staništa ili prirodnog ekosistema, ministar nadležan za poslove zaštite životne sredine naredbom može ograničiti, privremeno ili trajno obustaviti korišćenje uz prethodno mišljenje Ministarstva poljoprivrede, šumarstva i vodoprivrede, Ministarstva rudarstva i energetike i Ministarstva infrastrukture. 

Vlasnici i korisnici prirodnih resursa imaju pravo na naknadu srazmerno umanjenom prihodu, a ako ne postupe po naredbi iz stava 1. ovog člana, odgovorni su za nastalu štetu. 

Ostvarivanje zaštite prirode 

Zaštita prirode ostvaruje se kroz: 

• zaštitu biološke raznovrsnosti (član 14); 

• zaštitu vrsta (član 15); 

• zaštitu staništa (član 16); 

• zaštitu ekosistema (član 17); 

• zaštitu šumskih, vlažnih i vodenih ekosistema i staništa unutar agroekosistema; 

• zaštitu genetičke raznovrsnosti (član 20); 

• zaštitu geološke raznovrsnosti (član 23); 

• zaštitu speleoloških objekata (član 24); 

• zaštitu predela (član 26). 

Prema Zakonu, u zaštićena prirodna dobra ubrajaju se: zaštićena područja, strogi i specijalni rezervat prirode, nacionalni park, spomenik prirode, zaštićeno stanište, predeo izuzetnih odlika, park prirode, zone zaštite, zaštićene vrste, pokretna zaštićena prirodna dokumenta, ekološka mreža, ekološki značajna područja. 

Prema članu 56. Zakona mora da se obezbedi unutrašnji red i čuvanje zaštićenog područja u skladu sa pravilnikom o unutrašnjem redu i čuvarskoj službi. 

Pravno lice, preduzetnik ili fizičko lice, kome bi strogo zaštićene i zaštićene divlje vrste mogle prouzrokovati imovinsku ili drugu štetu, obavezni su da o svom trošku spreče nastanak štete i u tom slučaju imaju pravo na nadoknadu nastale štete. Ako prouzrokuju štetu povredama ovog Zakona, dužni su da nadoknade štetu. 

Upravne poslove zaštite prirode obavlja Ministarstvo životne sredine i prostornog planiranja (dalje: Ministarstvo), nadležni organ autonomne pokrajine i nadležni organ jedinice lokalne samouprave (član 101. Zakona), a stručne poslove zaštite prirode i prirodnih dobara obavljaju stručne organizacije za zaštitu prirode (član 102. Zakona). 

U članu 109. Zakona uređeno je da nadzor na zaštićenom području vrši čuvarska služba, koju obezbeđuje upravljač. 

Učešće javnosti u pogledu pristupa propisanim registrima ili evidencijama, koje sadrže informacije i podatke u skladu sa ovim zakonom definisano je u članu 115. Zakona i omogućeno je i u toku izrade propisa, planova upravljanja zaštićenim područjima i planova korišćenja prirodnih vrednosti, prema članu 116. Zakona. 

Kaznene mere 

Nadzor nad primenom odredaba Zakona vrši Ministarstvo, ako ovim zakonom nije drugačije propisano (član 118), preko inspektora za zaštitu životne sredine u okviru ovlašćenja utvrđenih Zakonom. 

Zakonom su određene novčane kazne i zaštitne mere u slučajevima kada se ne primenjuju njegove odredbe, i to: 

• za privredni prestup pravnom licu u iznosu od 1.500.000 do 3.000.000 dinara ako ne postupi prema odredbama navedenim u tačkama od 1) do 7) u članu 125. i odgovornom licu u pravnom licu u iznosu od 100.000 do 200.000 dinara; 

• za privredni prestup iz stava 1. ovog člana pravnom licu može se izreći i zaštitna mera zabrane obavljanja privredne delatnosti, a odgovornom licu zaštitna mera zabrane vršenja određene dužnosti u trajanju do deset godina kao i zaštitna mera oduzimanja predmeta, koji su upotrebljeni ili namenjeni za izvršenje privrednog prestupa ili su rezultat izvršenja privrednog prestupa; 

• za prekršaj pravnom licu u iznosu od 500.000 do 1.000.000 dinara ako ne postupi prema odredbama navedenim u tačkama od 1) do 27) u članu 126. i odgovornom licu u pravnom licu u iznosu od 25.000 do 50.000 dinara; 

• za prekršaj preduzetniku za radnje iz člana 125. stav 1. tačke od 5) do 7) kao i za radnje iz stava 1. člana 126 u iznosu od 250.000 do 500.000 dinara; 

• za prekršaj fizičkom licu za radnje iz člana 125. stav 1. tačke od 5) do 7) kao i za radnje iz stava 1. tač. 2) do 27) člana 126. u iznosu od 5.000 do 50.000 dinara ili kaznom zatvora do 30 dana; 

• za prekršaj odgovornom licu u državnom organu, organu teritorijalne autonomije, organu jedinice lokalne samouprave i imaocu javnih ovlašćenja u iznosu od 25.000 do 50.000 dinara za radnje iz člana 127. stav 1. tačke 1) do 10); 

• za prekršaj fizičkom licu u iznosu od 5.000 do 30.000 dinara ako ne postupi po nalogu čuvara zaštićenog područja ili ga omete u vršenju njegovih ovlašćenja (član 56. stav 4); 

• za prekršaj roditelju, staraocu, odnosno odgovornom licu u organu starateljstva u iznosu od 5.000 dinara zbog propuštanja nadzora nad maloletnikom, koji učini prekršaj iz člana 126. stav 1. tačke 11, 15, 21, 22. i 24. iz člana 128. 

ZAKON O ZAŠTITI VAZDUHA 

Zakon o zaštiti vazduha (dalje: Zakon) usklađen je sa legislativom EU, koja sadrži preko trideset propisa, a neki od njih su: 

• Direktiva 2008/50/EC Evropskog parlamenta i Saveta od 21.5.2008. godine o kvalitetu ambijentalnog vazduha i čistijeg vazduha za Evropu; 

• Direktiva 2004/107/EC Evropskog parlamenta i Saveta o arsenu, kadmijumu, živi i policikličnim aromatičnim ugljovodonicima u ambijentalnom vazduhu; 

• Direktiva 2001/80/EC Evropskog parlamenta i Saveta 2001/80/ES o ograničenju emisija određenih zagađujućih materija u vazduh iz velikih ložišta od 23.10.2001. godine; 

• Direktiva 2003/17/EC Evropskog parlamenta i Saveta od 3.3.2003. godine dopuna Direktive 98/70/ES koja se odnosi na kvalitet benzina i dizel goriva; 

• Direktiva 2001/81/EC Evropskog parlamenta i Saveta od 23.10.2001. godine o nacionalnim kvotama emisija (maksimalnim vrednostima) za određene zagađujuće materije u atmosferi; 

• Direktiva 2004/42/ES Evropskog parlamenta i Saveta 2004/42/ES od 21.4.2004. godine o smanjenju emisije isparljivih organskih jedinjenja tokom korišćenja organskih rastvarača u određenim bojama i lakovima i proizvodima za doradu vozila i dopuna Direktive 1999/13/ES; 

• Odluka Komisije 2004/224/EC od 20.2.2004. godine, kojom se uređuje podnošenje informacija o planovima ili programima propisanim Direktivom Saveta 96/62/ES u vezi sa graničnim vrednostima određenih zagađujućih materija u ambijentalnom vazduhu; 

• Odluka Komisije 2007/589/EC od 18.7.2007. godine o smernicama za monitoring i izveštavanje emisija gasova sa efektom staklene bašte saglasno Direktivi 2003/87/EC Evropskog parlamenta i Saveta; 

• Pravilnik 2037/2000/ES od 29.6.2000. godine o supstancama koje oštećuju ozonski omotač. 

Zakonom se uređuje upravljanje kvalitetom vazduha i određuju mere, način organizovanja i kontrola sprovođenja zaštite i poboljšanja kvaliteta vazduha kao prirodne vrednosti od opšteg interesa, koja uživa posebnu zaštitu. 

Odredbe ovog zakona ne primenjuju se na zagađenja prouzrokovana radioaktivnim materijama, industrijskim udesima i elementarnim nepogodama. 

Ciljevi zaštite vazduha ostvaruju se: 

• uspostavljanjem, održavanjem i unapređivanjem jedinstvenog sistema upravljanja kvalitetom vazduha na teritoriji Republike Srbije; 

• očuvanjem i poboljšanjem kvaliteta vazduha; 

• izbegavanjem, sprečavanjem i smanjenjem zagađenja; 

• praćenjem, pribavljanjem i procenjivanjem odgovarajućih podataka o kvalitetu vazduha; 

• obezbeđivanjem dostupnosti podataka o kvalitetu vazduha; 

• izvršavanjem obaveza u skladu sa potvrđenim međunarodnim ugovorima; 

• međunarodnom saradnjom u oblasti zaštite i poboljšanja kvaliteta vazduha. 

Merenje i ocenjivanje kvaliteta vazduha i monitoring 

Merenje i ocenjivanje kvaliteta vazduha vrši se u pogledu koncentracija sumpordioksida, azotdioksida i oksida azota, suspendovanih čestica (PM10, PM2.5), olova, benzena i ugljenmonoksida, prizemnog ozona, arsena, kadmijuma, nikla i benzo(a)pirena (dalje: zagađujuće materije) i druge zagađujuće materije, utvrđene međunarodnim propisima. 

Republika Srbija, autonomna pokrajina i jedinice lokalne samouprave obezbeđuju monitoring kvaliteta vazduha (član 9. Zakona). Državna i lokalne mreže mernih stanica i/ili mernih mesta za fiksna merenja uspostavljaju se sistemom monitoringa kvaliteta vazduha, a u skladu sa Programom kontrole kvaliteta vazduha. 
Prema članu 12. Zakona državnu mrežu čine merne stanice i/ili merna mesta za merenje: 

• regionalnog i prekograničnog atmosferskog prenosa zagađujućih materija u vazduhu i aerosedimentima u okviru međunarodnih obaveza; 

• kvaliteta vazduha u naseljima, industrijskim i nenaseljenim područjima; 

• kvaliteta vazduha u zaštićenim prirodnim dobrima i zaštićenoj okolini nepokretnih kulturnih dobara; 

• kvaliteta vazduha u područjima pod uticajem određenih izvora zagađivanja, uključujući pokretne izvore; 

• alergenog polena. 

Kategorije kvaliteta vazduha 

Prema članu 21. Zakona utvrđene su sledeće kategorije kvaliteta vazduha: 

• prva kategorija - čist ili neznatno zagađen vazduh gde nisu prekoračene granične vrednosti nivoa ni za jednu zagađujuću materiju; 

• druga kategorija - umereno zagađen vazduh gde su prekoračene granične vrednosti nivoa za jednu ili više zagađujućih materija, ali nisu prekoračene tolerantne vrednosti ni jedne zagađujuće materije; 

• treća kategorija - prekomerno zagađen vazduh gde su prekoračene tolerantne vrednosti za jednu ili više zagađujućih materija. 

Članom 23. Zakona određeno je da su Ministarstvo, nadležni organ autonomne pokrajine i nadležni organ jedinice lokalne samouprave dužni da obaveste javnost putem radija, televizije, dnevnih novina, interneta i/ili na drugi pogodan način o prekoračenju koncentracija zagađujućih materija opasnih po zdravlje ljudi. 

Instrumenti politike i planiranja zaštite vazduha 

Instrumenti politike i planiranja zaštite vazduha su (član 26): 

• Strategija zaštite vazduha; 

• planovi kvaliteta vazduha; 

• kratkoročni akcioni planovi; 

• Nacionalni program za postepeno smanjivanje godišnjih maksimalnih nacionalnih emisija zagađujućih materija; 

• planovi operatera za smanjenje emisija iz stacionarnih postrojenja. 

Osnovni dokument na osnovu koga se donose planovi kvaliteta vazduha, kratkoročni akcioni planovi i programi za smanjenje emisija zagađujućih materija u vazduhu i koji moraju da budu u saglasnosti sa njom, prema članu 27. Zakona, je Strategija zaštite vazduha (dalje: Strategija) 

Nadležni organ autonomne pokrajine i nadležni organ jedinice lokalne samouprave obavezan je prema članu 31. Zakona da donese Plan kvaliteta vazduha sa ciljem da se postignu odgovarajuće granične vrednosti u zonama i aglomeracijama u kojima je vazduh treće kategorije kada je ugrožen kapacitet životne sredine ili postoji stalno zagađenje vazduha. Dužni su i da donesu Kratkoročne akcione planove u zoni ili aglomeraciji koja se nalazi na njihovoj teritoriji u slučaju da postoji opasnost da se prekorači koncentracija prizemnog ozona opasna po zdravlje ljudi i da nivoi zagađujućih materija u vazduhu prekorače jednu ili više koncentracija opasnih po zdravlje ljudi (član 33. Zakona). 

Prema članu 37. Zakona Nacionalni program za postepeno smanjivanje godišnjih maksimalnih nacionalnih emisija zagađujućih materija donosi Vlada za period od četiri godine. 

Operater na području u kom je utvrđena treća kategorija kvaliteta vazduha obavezan je da izradi Plan operatera za smanjenje emisija iz stacionarnih izvora zagađenja vazduha (član 39). 

Mere za sprečavanje i smanjenje zagađivanja vazduha 

U članu 40. Zakona definisane su mere za sprečavanje i smanjenje zagađivanja vazduha i poboljšanje njegovog kvaliteta. To su: 

• propisivanje graničnih vrednosti emisija zagađujućih materija iz stacionarnih izvora zagađivanja (postrojenja za sagorevanje, isparljiva organska jedinjenja, nafta i derivati nafte, organski rastvarači); 

• propisivanje graničnih vrednosti emisija zagađujućih materija iz pokretnih izvora zagađivanja (saobraćajna sredstva); 

• usklađivanje sa maksimalnim nacionalnim emisijama nakon njihovog utvrđivanja za pojedine zagađujuće materije (sumpordioksid, azotni oksidi, isparljiva organska jedinjenja i amonijak); 

• propisivanje dozvoljenih količina pojedinih zagađujućih materija u određenim proizvodima (fosilna goriva, boje i lakovi); 

• smanjenje emisija gasova sa efektom staklene bašte (ugljendioksid, metan, azotsuboksid, fluorougljovodonici, perfluorougljenici i sumporheksafluorid); 

• smanjivanje upotrebe supstanci, koje oštećuju ozonski omotač (fluorovani gasovi); 

• ostale mere za sprečavanje i smanjenje zagađenja. 

Na teritoriji Republike Srbije zabranjuje se, između ostalog (član 53. Zakona): 

• proizvodnja supstanci, koje oštećuju ozonski omotač; 

• uvoz i/ili izvoz supstanci koje oštećuju ozonski omotač; 

• uvoz i/ili izvoz i stavljanje u promet bez dozvole supstanci koje oštećuju ozonski omotač i fluorovanih gasova sa efektom staklene bašte; 

• stavljanje u promet na malo supstanci koje oštećuju ozonski omotač i fluorovanih gasova sa efektom staklene bašte; 

• uvoz i/ili izvoz i stavljanje u promet korišćenih proizvoda i opreme koji sadrže supstance koje oštećuju ozonski omotač i dr. 

Kaznene mere 

Ministarstvo vrši inspekcijski nadzor nad primenom odredaba Zakona i propisa donetih za njegovo izvršavanje preko inspektora za zaštitu životne sredine u okviru delokruga utvrđenog ovim zakonom (član 74. Zakona). 

Zakonom su određene novčane kazne i zaštitne mere u slučajevima kada se ne primenjuju njegove odredbe i to: 

• za privredni prestup pravnom licu u iznosu od 1.500.000 do 3.000.000 dinara pravno lice ako ne postupi prema odredbama navedenim u tačkama 1) do 14) u članu 79. i odgovornom licu u pravnom licu u iznosu od 100.000 do 200.000 dinara; 

• za privredni prestup iz člana 79. pravnom licu može se izreći i zaštitna mera zabrane obavljanja privredne delatnosti u trajanju od pet do deset godina, a odgovornom licu zaštitna mera zabrane vršenja određene dužnosti u trajanju od tri do pet godina. 

• za prekršaj pravnom licu u iznosu od 500.000 do 1.000.000 dinara ako ne postupi prema odredbama navedenim u tačkama 1) do 17) u članu 81. i odgovornom licu u pravnom licu u iznosu od 25.000 do 50.000 dinara; 

• za prekršaj iz stava 1. člana 81. pravnom licu može se izreći i zaštitna mera zabrane vršenja delatnosti u trajanju do tri godine, a odgovornom licu da vrši određene poslove u trajanju do jedne godine. 

• za prekršaj preduzetniku za radnje iz člana 82. stav 1. tačke 1) do 26) u iznosu od 250.000 do 500.000 dinara; 

• za prekršaj iz stava 1. člana 82. može se preduzetniku izreći i zaštitna mera zabrane vršenja delatnosti u trajanju do tri godine; 

• za prekršaj odgovornom licu u državnom organu, organu autonomne pokrajine i organu jedinice lokalne samouprave i imaocu javnih ovlašćenja i ovlašćenom pravnom licu u iznosu od 25.000 do 50.000 dinara za radnje iz člana 83. stav 1. tačke 1) do 10); 

• za prekršaj iz stava 1. člana 83. može se izreći i zaštitna mera zabrane vršenja određenih poslova u trajanju do jedne godine licu u državnom organu, organu autonomne pokrajine, i organu jedinice lokalne samouprave i imaocu javnih ovlašćenja i ovlašćenom pravnom licu. 

